Blücher kunne ikke vende tilbake til en militær karriere så lenge Fredrik den store var i live, og han slo seg til ro som en velstående landeier i de neste 15 årene. Da kongen døde i 1786, ble han året etter gjeninnsatt som oberst i sitt tidligere regiment, De røde husarer. Han tok del i ekspedisjonen mot Nederland samme år og ble året etter forfremmet til oberstløytnant. I 1789 ble han tildelt Preussens høyeste militære orden, Pour le Mérite, og i 1794 ble han generalmajor i De røde husarer, etter at han utmerket seg i kamper mot franskmennene. I 1801 ble han generalløytnant.